KFC-voorval: Beskuldigdes bly in aanhoudingtephan Nel, Dicky Junior Van Rooyen, Harding, Ockert Muller en Joshua Schultz in die Pretoria-Noord-landdroshof. (Foto: Maroela Media) Vier van die vyf mans wat daarvan beskuldig word dat hulle Jacob Sono en sy vrou, Dudu, op 2 Augustus by die KFC-deurrybaan in Montana, Pretoria, aangerand het, het Donderdag weer in die Pretoria-Noord-landdroshof verskyn. Landdros Motlhoki Rapulana het opdrag gegee dat Stephen Nel (39), Joshua Schultz (21), Dicky Junior van Rooyen (21) en Marius Harding (23) weer op 18 Oktober in die hof verskyn. Harding het sy aansoek om borgtog vroeër laat vaar weens ŉ uitstaande klag van diefstal in KwaZulu-Natal. Muller is vroeër reeds op borgtog van R5 000 vrygelaat. Muller sal volgende keer weer saam met sy medebeskuldigdes verskyn. Die staat het Donderdag die uitstel versoek. Hulle het uitstaande verslae van sekere getuies en die ballistiese ondersoek as redes vir die uitstel voorgehou. Hulle staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Twee polisiebeamptes wat as staatsgetuies optree, het vroeër getuig die vyf het met ŉ gemene doel voor oë opgetree en dat die aanval rasgedrewe was. Video’s van die voorval is wyd op sosiale media versprei. Nel, Van Rooyen en Schultz se borgtogaansoek is op 30 Augustus deur landdros Mothloki Rapulana van die hand gewys. Lede van die ANC-vroueliga was Donderdag in die hof teenwoordig. Lees alle vorige berigte oor die KFC-voorval op Maroela Media.